Kommunerne og regeringen har indgået en aftale om integration, en såkaldt topartsaftale. Både Kommunernes Landsforening (KL) og regeringen erklærer sig tilfredse.

Ifølge KL-formand Martin Damm (V) er der både penge til nye boliger og et forhøjet grundtilskud til flygtninge i 2016 med i aftalen.

Aftalen indeholder blandt andet en pulje på 640 millioner kroner, der ifølge KL kan dække 75 procent af de kommunale omkostninger ved at opføre 10.000 nye boliger.

- Det holdt meget hårdt, men jeg synes, at vi er nået frem til en aftale, som giver kommunerne en reel håndsrækning i forhold til at håndtere de udfordringer, som de mange tusinde flygtninge betyder i kommunerne, siger Martin Damm.

- Vi er alle sammen under pres på grund fa de her kendsgerninger. Men vi har en fælles opgave, der skal løses, siger finansminister Claus Hjort Frederiksen (V).

- Vi har kigget rundt i skuffer og skabe for at se om vi kan finde penge til det, tilføjer han.